จี้รัฐแก้ประกันสังคมก่อนล้ม
“กอบศักดิ์” เตือนเร่งมือปฏิรูปประกันสังคมก่อนล้ม ชูเร่งตั้งคณะกรรมการบำนาญแห่งชาติ
19 ก.ย. 2558

“กอบศักดิ์” เตือนเร่งมือปฏิรูปประกันสังคมก่อนล้ม ชูเร่งตั้งคณะกรรมการบำนาญแห่งชาติ
นายกอบศักดิ์ ภูตระกูล ผู้ช่วยกรรมการผู้จัดการใหญ่ ธนาคารกรุงเทพ เปิดเผยว่า ขณะนี้สภาปฏิรูปแห่งชาติ (สปช.) ได้เสนอให้รัฐบาลตั้งคณะกรรมการนโยบายบำนาญแห่งชาติ มากำกับดูแลนโยบายระบบบำนาญในภาพรวมทั้งประเทศแบบบูรณาการ เนื่องจากกองทุนที่ทำหน้าที่บริหารเงินและดูแลด้านเงินบำนาญผู้สูงอายุส่วนใหญ่ มักคิดถึงแต่ให้เพิ่มสิทธิประโยชน์โดยไม่คำนึงภาระในอนาคต
นอกจากนี้ ยังมีความเป็นห่วงกองทุนประกันสังคม เพราะเคยเตือนมานานแล้วว่า จะมีปัญหาเงินกองทุนติดลบ ไม่สามารถรองรับหรือจ่ายเงินบำนาญคืนให้ผู้สูงอายุได้ในอนาคต แต่ก็ยังไม่เห็นว่า ประกันสังคมจะมีการปรับเปลี่ยนอะไรเพื่อรองรับปัญหาที่จะเกิดขึ้น
“มีแต่การเพิ่มสิทธิประโยชน์ ซึ่งจะทำให้กองทุนเจ๊งเร็วขึ้น จากเดิมที่คาดว่าจะขาดทุนในอีก 30 ปี แต่หากตอนนี้ยังไม่ปฏิรูปก็อาจจะเจ๊งภายใน 20 ปี ซึ่งไม่ควรปล่อยให้เจ๊งก่อนที่จะมาปฏิรูปเหมือนกับที่สหรัฐเคยเป็นมาก่อน“ นายกอบศักดิ์ กล่าว
นายวรเวศม์ สุวรรณระดา คณบดีวิทยาลัยประชากรศาสตร์ อาจารย์ประจำคณะเศรษฐศาสตร์ จุฬาลงกรณ์มหาวิทยาลัย ได้เสนอบทความในการสัมมนาประจำปีของธนาคารแห่งประเทศไทย (ธปท.) ว่า รัฐบาลจะมีภาระงบประมาณด้านสวัสดิการผู้สูงอายุและเงินสมทบในระบบบำนาญกองทุนต่างๆ คิดเป็น 3% ต่อจีดีพี หรือในปีงบประมาณ 2559 มีการจัดสรรงบด้านนี้กว่า 2.2 แสนล้านบาท และมีอัตราการเติบโตประมาณ 3.7% ขณะที่แนวโน้มประชากรไทยจะเข้าสู่สังคมสูงผู้อายุมากขึ้น ทำให้ภาระด้านงบประมาณของรัฐเพิ่มขึ้นด้วย ซึ่งจะส่งผลกระทบกับความยั่งยืนทางการคลัง รวมทั้งภาครัฐยังขาดกลไกติดตามความเสี่ยงของระบบบำนาญต่างๆ ต่อภาระหนี้ของรัฐในภาพรวม
สำหรับแนวทางการปฏิรูประบบบำนาญ มีการเสนอให้ตั้งคณะกรรมการนโยบายบำนาญแห่งชาติ ยกระดับเบี้ยยังชีพผู้สูงวัยให้เป็นบำนาญพื้นฐานที่เพียงพอต่อการดำรงชีพ และในระยะยาวควรปฏิรูประบบกองทุนประกันสังคม โดยเฉพาะระบบบำนาญ